RuneScape

"RuneScape" on veebipõhine arvutimäng (MMORPG). 2008. aastal tunnistas Guinnessi rekordite raamat "RuneScape'i" maailma kõige populaarsemaks tasuta MMORPG-ks.

"RuneScape'i" eellaseks loetakse 1998. aastal valminud Andrew Goweri mängu DeviousMUD. 4. jaanuaril 2001 avaldati uuestikirjutatuna ja ümbernimetatuna "RuneScape'i" esimene beetaversioon. 1. detsembril 2003 avaldati uue graafikaga versiooni beeta, mille lõpliku versiooni avalikustamise järel sai mängu vana graafikaga versioon pealkirjaks "RuneScape Classic". Mängu uusim graafikalahendus, mis muuhulgas võimaldab mängida täisekraaniga, anti välja 14. juulil 2008.

Mängust on saadaval nii tasuta kui ka tasuline versioon; mõlemad on ligipääsetavad enamiku veebibrauseritega. Tipphetkel oli "RuneScape'i" tasuta versioonil umbkaudu 15 miljonit aktiivset mängijat ja tasulisel versioonil 1 miljon aktiivset mängijat. Pärast "RuneScape Evolution of Combati" (EoC) väljaandmist see kahanes järsult. Praegu on "RuneScape'is" umbes 75 000 aktiivset mängijat ning tänu uuendusele, millega lisandus veebruaris 2013 "Old School RuneScape", mis kujutab endast 2007. aasta graafikat jms, on mängijad jagunenud kahte leeri: umbes 34 000 mängivad "RuneScape'i" EoC-d, mida paljud vihkavad, ja ülejäänud on siis 2007. aasta "Old School RuneScape'i" platvormil. Lisaks inglise keelele on 14. veebruarist 2007 mängu kasutajaliides saadaval saksakeelsena, 10. detsembrist 2008 prantsuskeelsena ja 24. juulist 2009 ka Brasiilia portugalikeelsena.

Mänguruum
"RuneScape'i" tegevustik toimub Gielinori-nimelises fantaasiamaailmas, mis on jagatud mitmeks kuningriigiks ja muudeks piirkondadeks. Mängija saab ringi liikuda nii jalgsi kui ka mitmesuguste transpordivahenditega, näiteks lendava vaiba, gnoomide purilennuki, laeva, teleportimisloitsude ja muude sellistega. Erinevates piirkondades saab mängija erinevate koletisega võidelda, toormaterjale koguda ning erinevaid ülesandeid täita. Mängija saab võidelda nii koletistega kui ka teiste mängijatega ja erinevates oskustes kogemusi omandada. Mängija puutub teiste mängijatega kokku läbi ühise turu- ja jutuajamissüsteemi ning mängides võitluslikke ja koostööd vajavaid minimänge.

Enne muu mänguosaga alustamist peab uus mängija väikese õpetuse (tutorial island) läbi tegema. Õppimine toimub muust mängust eraldatud alal ja annab mängimiseks vajaminevad põhioskused. Õpetus ilmus esmakordselt mängu 24. septembril 2002 ja asus eraldi saarel.. Alates 14. juulist 2008 viiakse õppimine läbi ülesande (quest) pealkirjaga "Juhtnööride läbimine" käigus Lumbridge'i linnas.

Oskused
"RuneScape'is" on 28 oskust (skills), mida kasutades mängija kogemuspunkte (experience points) saab. 28 oskusest 16 on ka tasuta mängijatele. Näiteks sepistades raudsõjahaamri saab mängija sepatööoskuse kogemust. Piisava hulga kogemusega jõuab mängija oma oskuses uuele tasemele (level), mis võimaldab sooritada keerulisemaid ja suuremat kogemust andvaid toiminguid. Igas oskuses saab 99 taseme võrra ülespoole ronida, paremale tasemetele jõudes saavutab mängija paremaid kohti üldises paremusjärjestuses, millega saab tutvuda mängu kodulehel. Mõne oskusega 99. tasemele jõudes saab tasuline mängija endale selle oskuse meistrikeebi (Cape of Accomplishment) osta.

Värviga on märgitud täienisti tasuliste mängijate oskused.

Võitlemine
Taplus on mängu oluline osa. Laias laastus jagunevad "RuneScape'i" võitlustehnikad lähivõitluseks ning võlukunsti ja viskerelvade kasutamiseks. Võidelda saab koletistega, keda juhib arvuti ning reaalajas ka teiste mängijatega. Osades mängu piirkondades saavad mängijad võitluses koostööd teha ning koos sama vastast rünnata.

Võideldes annavad mängijale vastase ees eelise tema paremad oskused ja varustus. Võitlemise käigus kogub mängija kogemuspunkte võitlusoskustes (nt jõud, võlukunst, elupunktid) ja viga saades kaotab elupunkte. Võitlusest väljub kaotajana osapool, kelle elupunktid esimesena lõppevad. Surres kaotab mängija osad oma kaasas kantud esemed ja satub taassünniks ettenähtud paika.

Mängijate vahelist võitlust (player vs player) saab harrastada selleks ettenähtud minimängudes ning selleks ettenähtud serverites. Mängijate rühmade vaheliste võitluste korraldamiseks koondub osa mängijaid arvutimängurite ühendustesse ehk klannidesse.

Ülesanded
"RuneScape'is" on üle 200 ülesande (quests), mida mängijal on võimalik sooritada. Suurem osa ülesannetest on tasulistele mängijatele. Ülesanded on kindla sündmustikuga ja saavad alguse erinevates paikades. Mängija peab mööda maailma ringi liikuma ja ülesantuga toime tulema. Iga ülesanne seab mängijale nõudmised oskuste tasemete, vajamineva varustuse ja eelnevalt tehtud olevate ülesannete osas. Ülesande auhinnaks on ülesandepunktid (questpoints), oskuste kogemuspunktid ja erinevad esemed.

Lisaks eelpool kirjeldatud ülesannetele on mängus muu suunitlusega ülesandeid. Näiteks koletiste nottimise oskus eeldab kindlal hulgal kollide tapmise ülesannete (tasks) täitmist.

Turg
Mängijad saavad suuremat osa mängus ringluses olevaid esemeid omavahel osta, müüa ja vahetada. Esemete hinnad muutuvad regulaarselt vastavalt pakkumise ja nõudluse suhtele.Esemete ostmise ja müümise lihtsustamiseks on Varrocki linnas alates 26. novembrist 2007 vahetuskaubanduse keskus (The Grand Exchange).

Osa mängijatest on spetsialiseerunud kauplemisele. Jälgides esemete hinnamuutustrende teenivad nad õigel hetkel ja õiges koguses konkreetsete esemete ostmise ja müümisega mänguvaluutas suuri kasumeid.

Osad kasutajad loovad kontosid ja arendavad müügiküpsuseni ja siis müüvad maha terve konto.

Jutuajamine
"RuneScape'i" jutuajamissüsteem jaguneb avalikuks kõneluseks, sõprade vaheliseks suhtluseks ja jututubadesiseseks suhtluseks. Avaliku kõneluse (public chat) raames saab mängija suhelda temaga samas serveris, tema lähedal olevate teiste mängijatega. Lähedalolijad näevad mängija saadetud teksti ja mängija näeb teiste lähedalolevate mängijate saadetud teksti. Sõprade vahelise suhtluse raames saab mängija oma sõprade loetellu lisatud mängijatele sõnumeid saata ning vastusõnumeid saada. Jututoasisese suhtluse (clan chat) raames saab mängija suhelda mängijatega, kes on sisenendud jututuppa, mille keegi mängijatest üles on seadnud. Sõprade vaheline ja jututoasisene suhtlus toimivad ka erinevates serverites mängivate inimeste vahel.

Alates 21. maist 2008 on saadaval ka rühmitatud kujul sadu väljendeid sisaldav ütluste kogu (quick chat), kust mängija saab sõrmistikul tippimise asemel sobiva väljendi hiirekursoriga valida. Sama aasta 5. juunil avaldati soovijatele serverid, kus jutuajamine on piiratud ütluste kogus sisalduvate väljenditega. Alla 13 aastastel mängijatel on võimalik ainult quickchat-i kasutada.

Kalendripühad
Alates 2001. aasta sügisest on mängus tähistatud pühakutepäeva, jõule ja lihavõtteid. 2008. aastal lisandus tähistatavate pühade loetellu tänupüha. Pühad on mängus seisnenud uue pühadeteemalise eseme ja pühadeteemaliste ülesande väljalaskes. Mõnest varasemast pühadeteemalistest esemest on haruldus saanud ning see on seeläbi kallihinnaline, samal ajal kui teist osa pühadeesemetest ei saa müüa. Esimesed pühad mängus vältasid ühe päeva, hilisemad umbes nädala. Näiteks on pühadeese vikat ainult neil mängijatel, kes selle 2003. aasta pühakutepäeval mängides said.

Maailm
Gielinori jaguneb mitmeteks kuningriikideks ja muudeks piirkondadeks. Mängu kaardi leiab mängu kodulehe allalaadimiste jaotises, lisaks saab kaarti vaadata mängimise ajal. Valik "RuneScape'i" kaardil asuvatest asulatest:

 Misthalin
 Barbarite küla
 Draynori küla
 Servaküla
 Lumbridge
 Varrock
 Kaevetööde plats
 Paterdomus
 Asgarnia
 Falador
 Goblinite küla
 Sarim' sadam
 Mudahüpiku koht
 Rimmington
 Burthorpe
 Taverley
 Kandarin
 Ardougne
 Catherby
 Kotka mäetipp
 Hemenster
 Mudatasandik
 Kalastusasula
 Kalastusasula metsad
 Khazard' sadam
 Druiidide küla
 Camelot
 Gnoomide kindlus
 Gnoomide küla
 Witchaven
 Yanille
 Fremennike maakond
 Rellekka
 Barbarite valvepost
 Tuletorn
 Mäelaager
 Morytania
 Burgh de Rott
 Canifis
 Meiyerditch ja Drakani loss Mort Myre soo
 Mort'ton
 Sadamalinn Phasmatys
 Feldipi künkad Feldipi vihmamets
 Gu'Tanoth
 Jiggig
 Oo'glog

 Tirannwn Arandari läbipääs
 Haldjate laager
 Isafdar
 Lletya
 Prifddinas
 Tyras' laager
 Tyras' sadam
 Kharidiani kõrb Al Kharid ja kõrbe läbipääs
 Menaphos
 Nardah
 Pollnivneach
 Sophanem
 Uzer
 Uzeri jahiala
 Bedabinide laager
 Bandiitide laager 
 Trollide maa
 Surmaplatoo
 Trollheim
 Trollide kindlus
 Trollweissi jahiala
 Trollweissi mägi
 Jumalasõdade vangikoopad
 Tühermaa
 Röövlite laager
 Klannisõdade võitlusväli
 Pearahaküttide koobas
 Laava rägastik
 Tumedate sõdalaste kindlus
 Punase draakoni saar
 Kelmide loss
 Võlukunsti võitlusväli
 Piraatide peiduurgas
 Skorpionite karjäär
 Tühermaa osavuse treeningala
Saared:
 Karamja
 Musa paik
 Brimhaven
 Kharazi vihmamets
 Shilo küla
 Laevatehas
 Tai Bwo Wannai
 TzHaari linn

 Crandor
 Algõppe saar
 Ahvide atoll
 Ajusurma saar
 Kivivare saar
 Dragontoothide saar
 Entrana
 Kalastusplatvorm
 Üksmeele saar
 Jäämägi
 Jatizso
 Kuusaar
 Miscellania 
 Etceteria
 Mos'Le Kahjutu
 Neitiznot
 Vabastatud rüütli valvepost
 Veesünni saar
Muud kohad:
 ScapeRune
 Dorgesh-Kaan
 Keldagrim
 Zanaris
 Puro-Puro
 Kentauri org
 Kosmiline tasand
 Tapjavattide tasand
 Hingede maailm
 Varjude maailm
 Darkmeyer
 Acheron
 Idamaad
 Arposandra
 Freneskae
 Luke'i kari
 Neetud saarestik
 Hinge tasand
 Teine 50% kari
 Emamaa
 Sünge allmaailm

Serverid

Iga server kujutab endast eraldiseisvat mängumaailma, kus mängijad omavahel kokku puutuvad. Mängijate serveritevaheline suhtlus toimub vaid läbi jutuajamissüsteemi. Samas ei olene mängija oskuste kogemus, ega tema mänguesemeid sisaldava pangakonto olek, sellest millises maailmas mängija parasjagu mängib. Samuti on turusüsteem serverite ülene.

"RuneScape'i" servereid on üle 160 ja need asuvad hea ühenduse loomiseks 15 riigis üle maailma: Suurbritannias, Ameerika Ühendriikides, Kanadas, Hollandis, Austraalias, Rootsis, Soomes, Belgias, Mehhikos, Brasiilias, Iirimaal, Norras, Taanis, Uus-Meremaal ja Prantsusmaal. Serverid jagunevad tasuta ja tasuliste mängijate serveriteks.

Lisaks kuulub suurema osa serverite juurde kindel teema mängus, et lihtsustada ühiste huvidega mängijatel teineteisega kokkusaamist. Näiteks on mitmed serverid pühendatud konkreetsetele minimängudele, kus on vajalik mängijate koostöö.

Reeglid
Hoidmaks kõigi mänguelamus võimalikult meeldiv, kaitsmaks mängijaid Interneti ohtude eest ning hoidmaks ära kellegi ebaausat eelist mängimisel, kehtivad mängus 15 põhireeglit. Muuhulgas on keelatud halva sõnavara kasutamine, kasutaja jagamine mitme inimese vahel ja mänguesemete müümine pärisraha eest. Reeglite rikkumisel saab mängija hoiatuse ning korduvrikkumisel eemaldatakse ta kasutaja mängust.

10. detsembril 2007 tuli mängu arendaja Jagex pärisraha eest mänguraha müügi tõkestamiseks välja muudatustega, mida paljud mängijad radikaalseks pidasid. Eelnevalt olid sajad samaaegselt mängus olnud võltskasutajad, mida juhtisid arvutid, ujutanud mängu turu üle suurtes kogustes toormaterjalidega ja omasid toormaterjalide kogumisel pärismängijate ees eelist. Lisaks põhjustasid võltskasutajad mängu tasulise versiooni eest varastatud krediitkaartidega tasumisel arendajale majanduslikku kahju. Mainitud muudatustega õnnestus arendajal oluliselt pärisraha eest mänguraha müüki tõkestada.

Uuendused
"RuneScape'i" arendaja Jagex lisab mängule regulaarselt, 2–3 korda kuus, uut sisu. Iga uuendus lisab midagi mängu konkreetsele tahule, näiteks lisatakse uusi ülesandeid, minimänge koletisi või paiku mängu kaardile. Harvem lisatakse ka uusi oskusi. Lisaks täiustatakse ning muudetakse kasutajasõbralikukumaks juba olemas olevat sisu.

Vastavalt vajadusele uuendatakse ka mängu kasutajaliidest. Näiteks oli eesti keele kõnelejate jaoks üks märkimisväärsemaid kasutajaliidese uuendusi 16. mail 2006 jutuajamissüsteemi täpitähtede lisamine.

Viited

Välislingid
 Ametlik koduleht
 "RuneScape'i" viki (inglise keeles)
 Rune Tips (inglise keeles)

MMORPG